b'\n_START_ARTICLE_\nV\xc3\xa1clav Libensk\xc3\xbd\n_START_SECTION_\nBiografija\n_START_PARAGRAPH_\nGim\xc4\x97 1877 m. bir\xc5\xbeelio 7 d. Prahoje, studijavo Karolio universiteto Medicinos fakultete, po to tapo profesoriaus Jozefo Tomajerio asistentu. Specializavosi vidaus lig\xc5\xb3, ypa\xc4\x8d kardiologijos srityse. Nuo 1905 m. dirbo Karolio universiteto poliklinikoje, nuo 1924 m. buvo jos vyr. gydytojas. Dalyvavo daugelio medicinos asociacij\xc5\xb3 ir profesini\xc5\xb3 draugij\xc5\xb3 veikloje, leido daug publikacij\xc5\xb3. 1930 m. \xc4\xafsteig\xc4\x97 \xc4\x8cekoslovakijos kardiolog\xc5\xb3 draugij\xc4\x85 ir kartu tapo jos pirmuoju pirmininku. _NEWLINE_Svari buvo jo \xc4\xaftaka Podebrad\xc5\xb3 kurorto pl\xc4\x97trai. Nuo 1923 m. buvo kvie\xc4\x8diamas Podebrad\xc5\xb3 gydytoj\xc5\xb3 (tarp j\xc5\xb3 Bohumilo Bou\xc4\x8deko ar Jakubo Vondrovico) \xc4\xaf konsiliumus. V\xc4\x97liau Riegero aik\xc5\xa1t\xc4\x97je Nr. 9/III atidar\xc4\x97 kardiologo kabinet\xc4\x85 (da\xc5\xbeniausiai klientams prahie\xc4\x8diams). 1924 m. buvo paskirtas tikruoju Podebrad\xc5\xb3 kurorto valdybos nariu. Kurorto vadovyb\xc4\x97 nupirko vie\xc5\xa1bu\xc4\x8dio pastat\xc4\x85, ir V. Libenskis j\xc4\xaf pavert\xc4\x97 modernia sanatorija, kur po vienu stogu buvo teikiama ir \xc5\xa1irdies lig\xc5\xb3 diagnostika, ir gydymas. Sanatorijoje buvo naudojamos vonios su mineraliniu, angliar\xc5\xabg\xc5\xa1ties turtingu vandeniu, vadinamuoju Pod\xc4\x9bbradka. V\xc4\x97liau \xc4\xafstaiga pavadinta Libenskio vie\xc5\xa1bu\xc4\x8diu (Hotel Libensk\xc3\xbd), prad\xc4\x97jusiu veikti 1926 m. baland\xc5\xbeio 25 d. B\xc5\xabdama pirm\xc4\x85ja tokio tipo \xc4\x8cekoslovakijoje, sanatorija greitai tapo \xc5\xbeinoma ir geid\xc5\xbeiama Vakar\xc5\xb3 Europos ir tolimesni\xc5\xb3 kra\xc5\xa1t\xc5\xb3 klient\xc5\xb3. V. Libenskis 1938 m. mir\xc4\x97 nuo greitai progresuojan\xc4\x8dios ligos, b\xc5\xabdamas tik 61 m. am\xc5\xbeiaus.'